In nomine sanctae et individuae Trinitatis noverint omnes praesentes et futuri quia ego soror Adelissa, monasterii Sancti Johannis Eduensis [abbatissa], cum sororibus meis cum pia compassione damus licentiam recedendi a nobis sorori Annae, filiae Wichardi de Ladosa et Engelgardis, quam parvam receperamus, et ejus frequenti petitione humilique fratris sui Bernardi Cluniacensis monachi deprecatione ipsi concedimus ut, Marciniacum petens, ibi pro salute animae suae vigilet, memor nostri in orationibus suis. Terram etiam quam praedicta Engelgardis mater ejus nobis dederat pro susceptione ejus et quae sibi in maritatum acciderat ex distributione parentum suorum sine omni retentione ei reddimus per hanc praesens cartulam in capitulo nostro laudatam, cujus videlicet terrae possessio his censetur vocabulis: tenementum Jozaldi apud Molendinos novos; una vercaria apud Fargias; unus mansus apud Arfolias; tenementum Brietii; unus mansus apud Noiruls. Hanc scilicet terram cum redditibus suis reddimus et werpimus ut deinceps ad Marciniacum pertineat, accipientes pro caritate bonae monetae quinquaginta solidos a praedicto Bernardo, fratre ejus, constabulario domni Hugonis abbatis. Nomina sororum hoc ipsum laudantium sunt haec: Harsendis, Odila, Unberga, Blismodis, Emmelina, Regina, Margarita, Tirrea, Maria. Nomina servientium hoc ipsum laudantium sunt haec: Aloinus, Gaufridus Rufus, Gaufridus Rex, Johannes Coquus, Uldricus. Factum est hoc Pascali papa Romano, Narjodo, Eduensi episcopo, Hugone Cluniacensi abbate etc., anno Dominicae incarnationis millesimo centesimo quarto, indictione duodecima. Hoc autem donum, sicut scriptum est, laudavit postea et per omnia confirmavit Eldricus Esperuns frater praedictae Engelgardis de cujus capite terra ipsa pendebat, et ita eam werpivit ut nec ipse nec aliquis unquam de progenie ejus ibi aliquid requirat; nec juste nec injuste aliquam consuetudinem ibi exigat, sed omnino libera ad Marciniacum pertineat. Hanc werpitionem fecit idem Eldricus in foresta Sancti Maioli, accipiens pro hac re septuaginta solidos a praedicto Bernardo monacho, audientibus et testificantibus Bernardo de Cacke, Achardo de Perderia, Artaldo Rafin cum aliis multis, in manus Jarentonis decani Cluniacensis. Hoc etiam donum postea per omnia laudaverunt, apud castrum de Mulinis, uxor ejusdem Eldrici et filii ejus Hugo de Sant Prierio, Hugo Saget, Artaldus; in manus praedicti Bernardi monachi, audientibus Eldino de Viche, Artaldo Rafin, Fulcone Foresta.